OMMAVIY OFERTA
(Jismoniy shaxslar uchun “BRB mobile” mobil ilovasidan foydalanish to‘g‘risida)
Toshkent shahri
Ushbu hujjat O‘zbekiston Respublikasi Fuqarolik kodeksining 367-moddasi, 369-moddasi 2-qismi va 370-moddasiga muvofiq, “Biznesni rivojlantirish banki” aksiyadorlik tijorat banki (keyingi o‘rinlarda — Bank) tomonidan muomalaga layoqatli jismoniy shaxslarga (keyingi o‘rinlarda — Mijoz/Foydalanuvchi) “BRB mobile” mobil ilovasidan foydalanish bo‘yicha shartnoma tuzish yuzasidan rasmiy taklif (keyingi o‘rinlarda — Oferta) hisoblanadi.
Mijoz tomonidan ushbu Ofertada nazarda tutilgan harakatlarning amalga oshirilishi uning mazkur Oferta shartlariga to‘liq va so‘zsiz roziligini bildiradi hamda Oferta aksepti hisoblanadi. Oferta aksept qilingan paytdan boshlab taraflar o‘rtasida shartnoma tuzilgan deb hisoblanadi.
1. ASOSIY ATAMALAR VA TUSHUNCHALAR
“BRB mobile” mobil ilovasi (Ilova) — Bank buyurtmasiga asosan yaratilgan va boshqariladigan, iOS, Android va boshqa raqamli platformalarda ishlovchi dasturiy ta’minot bo‘lib, Mijozga bank xizmatlaridan masofadan turib foydalanish, bank kartalari va hisobvaraqlarini boshqarish, to‘lov va o‘tkazmalarni amalga oshirish, kredit mahsulotlaridan foydalanish, hisobvaraqlar holati hamda boshqa axborotlarni olish imkonini beradi.
Mijoz/Foydalanuvchi — muomalaga layoqatli, Bank yoki O‘zbekiston Respublikasidagi boshqa tijorat banklari tomonidan chiqarilgan bank kartasi va/yoki bank xizmatlaridan foydalanuvchi jismoniy shaxs.
Bank kartasi — O‘zbekiston Respublikasi banklari tomonidan emissiya qilingan, to‘lov va boshqa operatsiyalarni amalga oshirish uchun mo‘ljallangan, onlayn rejimda ishlovchi bank to‘lov kartasi bo‘lib, Ilovada ro‘yxatdan o‘tkazilishi mumkin.
Shaxsga doir ma’lumotlar — Mijozga tegishli bo‘lgan va uni bevosita yoki bilvosita identifikatsiya qilish imkonini beruvchi ma’lumotlar.
Shaxsga doir ma’lumotlarga ishlov berish — shaxsga doir ma’lumotlarni yig‘ish, ro‘yxatga olish, tizimlashtirish, saqlash, aniqlashtirish, yangilash, o‘zgartirish, foydalanish, uzatish, taqdim etish, egasizlantirish, blokirovka qilish va yo‘q qilish bilan bog‘liq bir yoki bir nechta harakatlar.
Biometrik identifikatsiya — barmoq izi, yuz geometriyasi, ovoz va boshqa o‘ziga xos biologik belgilar asosida shaxsni aniqlash jarayoni.
Uchinchi shaxslar — Bank, Mijoz va O‘zbekiston Respublikasi Markaziy bankidan tashqari boshqa shaxslar.
Bank tariflari — Bank tomonidan tasdiqlangan va tegishli xizmat ko‘rsatish vaqtida amalda bo‘lgan, Mijoz tomonidan to‘lanadigan komissiya va boshqa to‘lovlar miqdori. Tariflar Bankning rasmiy veb-sayti va/yoki Ilovada joylashtiriladi.
Telefon raqami bo‘yicha o‘tkazmalar xizmati (Tezkor to‘lovlar) — bank tomonidan taqdim etiladigan xizmat bo‘lib, foydalanuvchiga bank karta rekvizitlarini kiritmasdan, faqat mobil telefon raqami orqali pul o‘tkazmalarini amalga oshirish imkonini beradi.
Mobil telefon raqamini bog‘lash — Foydalanuvchining mobil telefon raqamini uning bank hisobvarag‘i yoki bank kartasi bilan pul o‘tkazmalarini amalga oshirish maqsadida bog‘lash jarayoni.
2. AKSEPT TARTIBI
2.1. Ushbu Ofertani aksept qilish Mijozning Ilovada ro‘yxatdan o‘tishi va/yoki Ilovadan foydalanishni boshlashi orqali amalga oshiriladi. Ilovadan iOS, Android platformalarida hamda Bankning rasmiy raqamli kanallari orqali foydalanish mumkin.
2.2. Ushbu Ofertani aksept qilish orqali Mijoz Bankka o‘zining shaxsga doir ma’lumotlarini qayta ishlashga rozilik beradi, shu jumladan, lekin ular bilan cheklanmagan holda: telefon raqami, bank kartalari rekvizitlari, F.I.Sh., identifikatsion ma’lumotlar, ro‘yxatdan o‘tish ma’lumotlari va Ilova xizmatlaridan foydalanish uchun zarur boshqa ma’lumotlar.
2.3. Bank O‘zbekiston Respublikasi amaldagi qonunchiligiga muvofiq Mijozning shaxsga doir ma’lumotlari maxfiyligini ta’minlash uchun zarur huquqiy, tashkiliy va texnik choralarni ko‘rishni kafolatlaydi.
2.4. Ushbu Ofertani akseptlash orqali Mijoz:
· Oferta shartlari bilan to‘liq tanishganini;
· login, parol, SMS-kod, push-tasdiq, biometrik tasdiqlash yoki boshqa autentifikatsiya vositalari yordamida amalga oshirilgan harakatlar o‘zi tomonidan bajarilgan deb hisoblanishini;
· Bankka taqdim etgan ma’lumotlari to‘g‘ri va dolzarb ekanini;
· ushbu Oferta talablariga rioya qilishini tasdiqlaydi.
2.5. Mijoz Ilovadan foydalanishni boshlashdan oldin ushbu Oferta matni bilan to‘liq tanishib chiqishi shart. Agar Mijoz Oferta shartlariga to‘liq yoki qisman rozi bo‘lmasa, Ilovadan foydalanishni boshlamasligi lozim.
3. SHARTNOMA PREDMETI
3.1. Ilova Mijozga quyidagi imkoniyatlarni taqdim etadi:
· bank kartalari va hisobvaraqlari holatini ko‘rish;
· tovar, ish va xizmatlar uchun onlayn to‘lovlarni amalga oshirish;
· bank kartalari o‘rtasida o‘tkazmalarni amalga oshirish;
· kartaga mablag‘ qabul qilish va jo‘natish;
· kredit, omonat va boshqa bank mahsulotlaridan foydalanish;
· Ilova funksionalida nazarda tutilgan boshqa xizmatlardan foydalanish.
3.2. Ilova orqali Bank tomonidan taqdim etiladigan kredit va boshqa moliyaviy xizmatlar ham ko‘rsatilishi mumkin. Bunday xizmatlardan foydalanish Mijoz tomonidan mustaqil ravishda va tegishli mahsulot shartlari bilan tanishib chiqilgandan so‘ng amalga oshiriladi.
[bookmark: _Hlk224655439]3.3. Mijoz tomonidan taqdim etilgan shaxsga doir ma’lumotlar quyidagi maqsadlarda qayta ishlanadi:
· Mijozni identifikatsiya qilish va autentifikatsiya qilish;
· Bank xizmatlarini ko‘rsatish va shartnomaviy majburiyatlarni bajarish;
· Mijoz bilan aloqa o‘rnatish;
· murojaat va arizalarni ko‘rib chiqish;
· xizmatlar sifatini oshirish va yangi xizmatlarni ishlab chiqish;
· marketing, so‘rovnomalar va takliflarni yuborish;
· firibgarlik va noqonuniy harakatlarning oldini olish.
3.4. Foydalanuvchining mobil ilovada ro‘yxatdan o‘tgan mobil telefon raqami Bank tomonidan Bank depozitorlarining milliy axborotlar bazasida (BDMAB) Bankka tegishli 22616-hisobvarag‘iga avtomatik ravishda (dasturiy tarzda, inson omilisiz) biriktiriladi.
Mazkur biriktirish telefon raqami orqali pul mablag‘larini qabul qilish, Foydalanuvchini identifikatsiya qilish hamda tezkor to‘lovlar xizmatini ko‘rsatish maqsadida amalga oshiriladi.
Foydalanuvchi ushbu tartibda mobil telefon raqamining biriktirilishiga hamda tegishli axborot tizimlarida qayta ishlanishiga rozilik bildiradi.
3.5. Mijoz/Foydalanuvchini ro‘yxatdan o‘tkazish va identifikatsiya qilish tartibi:
Mobil ilovada foydalanuvchini ro‘yxatdan o‘tkazish jarayonida Foydalanuvchining mobil telefon raqami jismoniy shaxsning shaxsiy identifikatsiya raqamiga (JSHSHIR) mos kelishi Bank tomonidan axborot tizimlari orqali tekshiriladi.
Telefon raqami JSHSHIRga mos kelmagan taqdirda, Bank mobil ilovada ro‘yxatdan o‘tkazishni va (yoki) bank kartasini ilovaga biriktirishni rad etish huquqiga ega.
Mazkur holatda Foydalanuvchiga rad etish sabablari haqida SMS-xabarnoma yoki Bank tomonidan belgilangan boshqa aloqa vositalari orqali axborot yuborilishi mumkin.
3.6. Mijoz mobil ilovaga boshqa mobil telefon raqamini biriktirganda yoki boshqa mobil telefon raqami orqali qayta ro‘yxatdan o‘tganda, avval 22616-hisobvaraqqa biriktirilgan mobil telefon raqamining qayta biriktirilishi Bank tomonidan mijozning qo‘shimcha topshirig‘isiz avtomatik tarzda bekor qilinadi.
3.7. Mijoz mobil ilova orqali mablag‘ oluvchining mobil telefon raqamini kiritib identifikatsiya so‘rovini yuborganidan so‘ng, Tezkor to‘lovlar tizimidan olingan ma’lumotlar asosida mablag‘ oluvchining familiyasi, ismi, otasining ismi (F.I.O.) hamda xizmat ko‘rsatuvchi bank nomi Mijozga ko‘rsatiladi. Mazkur ma’lumotlar Mijoz tomonidan mablag‘ oluvchining bankini tanlash va to‘lovni amalga oshirish maqsadida foydalaniladi.
4. TARAFLARNING HUQUQ VA MAJBURIYATLARI
4.1. Bankning huquqlari
Bank quyidagi huquqlarga ega:
4.1.1. Mijoz noto‘g‘ri, yolg‘on yoki to‘liq bo‘lmagan ma’lumot taqdim etgan taqdirda xizmat ko‘rsatishni rad etish.
4.1.2. Oferta tuzilishi va bajarilishi bilan bog‘liq holda Mijozning shaxsga doir ma’lumotlarini O‘zbekiston Respublikasi qonunchiligiga muvofiq qayta ishlash.
4.1.3. Texnik, profilaktik yoki boshqa zarur sabablar tufayli Ilova faoliyatini vaqtincha to‘xtatib turish.
4.1.4. Ruxsatsiz kirish aniqlanganda yoki bunday xavf mavjud deb topilganda Mijozni oldindan xabardor qilmasdan Ilovadan foydalanishni vaqtincha cheklash.
4.1.5. Shubhali, noqonuniy yoki AML/CFT talablariga zid operatsiyalar aniqlanganda Mijozga xizmat ko‘rsatishni vaqtincha to‘xtatish yoki rad etish.
4.1.6. Ushbu Oferta shartlariga, Bankning ichki hujjatlariga va tariflariga bir tomonlama o‘zgartirish hamda qo‘shimchalar kiritish.
4.1.7. Xalqaro to‘lov tizimlari, sanksiyalar rejimi yoki qonunchilik talablaridan kelib chiqib ayrim kartalar va xizmatlar bo‘yicha cheklovlar joriy etish.
4.1.8. Bank tariflaridagi Mijoz foydasiga bo‘lgan o‘zgarishlarni alohida ogohlantirishsiz qo‘llash.
4.1.9. Mijoz hisobvaraqlari yoki kartalariga xatolik bilan kirim qilingan mablag‘larni qonunchilikda belgilangan tartibda qaytarib olish.
4.1.10. Agar bank kartasi orqali qonunga xilof ravishda qimor va tavakkalchilikka asoslangan boshqa o‘yinlarda ishtirok etish holatlari aniqlansa, shartnomani bir tomonlama bekor qilish va kartani bloklash.
4.1.11. Agar texnik nosozliklar, aloqa tizimidagi uzilishlar yoki boshqa sabablarga ko‘ra operatsiya muvaffaqiyatli bajarilib, biroq mablag‘ foydalanuvchining bank kartasidan yechib olinmagan bo‘lsa, foydalanuvchining bankdagi barcha hisobvaraqlaridan hamda boshqa bank plastik kartalaridan mablag’ni akseptsiz tarzda undirib olish.
4.2. Mijozning huquqlari
Mijoz quyidagi huquqlarga ega:
4.2.1. Bank ofislarida, rasmiy veb-saytida yoki Ilovada Ofertaning amaldagi tahriri bilan tanishish.
4.2.2. Haftasiga 7 kun, sutkasiga 24 soat Ilovadan foydalanish, texnik uzilishlar bundan mustasno.
4.2.3. Ilova orqali amalga oshirilgan to‘lov va o‘tkazmalar bo‘yicha elektron chek va kvitansiyalarni olish.
4.2.4. O‘z kreditlari, qarzdorligi va boshqa mahsulotlari bo‘yicha ma’lumot olish.
4.2.5. Bank tomonidan taklif etiladigan qo‘shimcha raqamli xizmatlardan foydalanish.
4.2.6. Amalga oshirilgan operatsiyalar bo‘yicha xabarnomalar olish.
4.2.7. Ilova orqali ko‘rsatilgan xizmatlar bo‘yicha maslahat va ma’lumot olish.
4.2.8. Bankning aloqa markazi yoki filiallari orqali texnik va axborot yordami olish.
4.2.9. Ushbu Ofertani bir tomonlama bekor qilish, bunda Ilovadagi akkauntini o‘chirish yoki xizmatni to‘xtatish.
4.2.10. Mijoz mobil ilovaga biriktirilgan mobil telefon raqamini 22616-hisobvaraqqa biriktirish, o‘zgartirish yoki bekor qilish bo‘yicha mazkur Oferta shartlariga rozilik bildirgan holda, Bankka tegishli topshiriqni elektron shaklda beradi. Bank ushbu amallarni inson omilisiz, dasturiy tarzda hamda Bank depozitorlarining milliy axborotlar bazasi (BDMAB) bilan integratsiya orqali amalga oshiradi. 
4.2.11. Mijoz mobil ilova orqali 22616-hisobvaraqqa biriktirilgan mobil telefon raqamini mustaqil ravishda o‘zgartirish yoki uning biriktirilishini bekor qilish huquqiga ega.
[bookmark: _GoBack]4.2.12. Mijozning mobil telefon raqamiga biriktirilgan 22616-hisobvaraqni istalgan vaqtda mobil ilova orqali ko‘rish, undan nusxa olish hamda zaruratga ko‘ra uchinchi shaxsga yuborish imkoniyatiga ega bo‘ladi.
4.3. Bankning majburiyatlari
4.3.1. Ilovaning ishlashini ta’minlash, uchinchi tomon tizimlari bilan bog‘liq uzilishlar bundan mustasno.
4.3.2. Shaxsga doir ma’lumotlarning butligi, maxfiyligi va xavfsizligini ta’minlash.
4.3.3. Tariflar, yangiliklar, xizmatlardagi o‘zgarishlar va Ilovadagi yangilanishlar haqida Mijozni xabardor qilish.
4.3.4. Bank Foydalanuvchining mobil telefon raqamini Bankka tegishli hisobvarag‘iga biriktirish jarayonida Bank depozitorlarining milliy axborotlar bazasi (BDMAB) tomonidan shakllantirilgan biriktirish kodi (bind_wallet_id)ni Bankning mobil ilovasidagi maxsus sahifada saqlanishini ta’minlaydi.
4.3.5. Bank Foydalanuvchi mobil ilovaga boshqa mobil telefon raqamini biriktirganda yoki boshqa mobil telefon raqami bilan qaytadan ro‘yxatdan o‘tganda, avval biriktirilgan mobil telefon raqamini Bankka tegishli 22616-hisobvarag‘iga bog‘lash amaliyotini Foydalanuvchining alohida topshirig‘isiz avtomatik tarzda bekor qilinishini ta’minlaydi.
4.3.6. Bank mobil ilovada mablag‘ oluvchining mobil telefon raqami kiritilib, identifikatsiya so‘rovi yuborilgandan so‘ng Tezkor to‘lovlar tizimidan qaytarilgan oluvchi to‘g‘risidagi barcha ma’lumotlar, jumladan familiyasi, ismi, otasining ismi (mavjud bo‘lsa) hamda xizmat ko‘rsatuvchi bank nomi to‘lovchiga ko‘rsatilishini ta’minlaydi.
4.3.7. Bank tomonidan anomal holatlar (zararli ilovalar, masofadan boshqarish va x.k) aniqlanganligi toʻgʻrisidagi maʼlumotlar bo’lganda mijozga push yoki sms orqali xabar berish.
4.3.7. Bankning so‘roviga asosan Mijoz quyidagi ma’lumotlarni taqdim etishga majbur:
· operatsiya Mijoz tomonidan mustaqil ravishda amalga oshirilganligi yoki operatsiya Mijozning topshirig‘i yoxud ixtiyoriy roziligi asosida uchinchi shaxs tomonidan amalga oshirilganligi to‘g‘risidagi ma’lumotlar.
Shuningdek, Mijoz o‘ziga ma’lum bo‘lgan firibgarlik holatlari yuzasidan mavjud ma’lumotlarni taqdim etishi lozim.
4.4. Mijozning majburiyatlari
Mijoz quyidagilarga majbur:
· Ilovaga kirish imkonini beruvchi qurilma xavfsizligini mustaqil ta’minlash;
· login, parol, PIN-kod, SMS-kod, push-kod, Face ID, Touch ID va boshqa autentifikatsiya vositalarini sir saqlash;
· Bankka faqat to‘g‘ri, dolzarb va ishonchli ma’lumotlarni taqdim etish;
· shaxsiy ma’lumotlari o‘zgarganda Bankni zudlik bilan xabardor qilish;
· Ilovadan firibgarlik, noqonuniy yoki uchinchi shaxslar manfaatida foydalanmaslik;
· adashib tushgan mablag‘lar haqida Bankka xabar berish;
· Bank tariflari va ularning o‘zgarishlarini mustaqil kuzatib borish.
· Bank tomonidan yuboriladigan xabarlar, jumladan mobil ilovadagi bildirishnomalar, SMS va PUSH-xabarlarni diqqat bilan oʻrganib chiqishi shart;
· Mijozga anomal holatlar (zararli ilovalar, masofadan boshqarish va x.k) toʻgʻrisida mobil ilova orqali xabar berilganda, mijoz xabarlarni olganidan keyin har qanday toʻlov amaliyotlarini tasdiqlashga ehtiyotkor boʻlish;
· Mijozning qurilmasi yoʻqolganligi yoki uchinchi shaxslar tomonidan qurilmani boshqarishga nazorat oʻrnatilganligini aniqlagan paytdan boshlab zudlik bilan biroq 4 soatdan kechiktirmay bankni xabardor qilish;
· Mijoz oʻz roziligisiz amalga oshirilgan operatsiya faktini aniqlagan paytdan boshlab 1 soat ichida bu haqda bankni xabardor qilish;
· Bankka oʻzining aloqa maʼlumotlarini taqdim etishi shart, ushbu maʼlumotlar bankning mijoz bilan bogʻlanishi uchun zarur bo’lib, agar ushbu maʼlumotlar oʻzgarsa, mijoz oʻzgarishlar sodir boʻlgan kundan boshlab 3 kun ichida bu haqda bankka xabar berish;
· Bankning soʻroviga koʻra mijoz operatsiyani oʻzi mustaqil ravishda amalga oshirganligi yoki mijozning topshirigʻi yoxud ixtiyoriy roziligi bilan uchinchi shaxs bajarganligi haqidagi maʼlumotlarni taqdim etishi shart. Shuningdek, mijoz firibgarlik holatlari toʻgʻrisidagi maʼlumotlarni ham taqdim etishi lozim.  
5. SHAXSGA DOIR MA’LUMOTLARNI QAYTA ISHLASH SHARTLARI
5.1. Shaxsga doir ma’lumotlarni qayta ishlash Mijozning roziligi va O‘zbekiston Respublikasi qonunchiligiga muvofiq amalga oshiriladi.
5.2. Shaxsga doir ma’lumotlarni qayta ishlash ushbu Oferta shartlarini bajarish, bank xizmatlarini ko‘rsatish, Mijozni identifikatsiya qilish va xavfsizlikni таъминlash uchun zarur hisoblanadi.
6. SHAXSGA DOIR MA’LUMOTLARNI TO‘PLASH, SAQLASH, UZATISH VA QAYTA ISHLASH TARTIBI
6.1. Bank shaxsga doir ma’lumotlar xavfsizligini ta’minlash uchun zarur huquqiy, tashkiliy va texnik choralarni ko‘radi.
6.2. Bank shaxsga doir ma’lumotlarga ruxsatsiz kirishni oldini olish bo‘yicha barcha zarur choralarni amalga oshiradi.
6.3. Mijozning shaxsga doir ma’lumotlari qonunchilikda nazarda tutilgan holatlar yoki Mijoz roziligi asosidagina uchinchi shaxslarga berilishi mumkin.
6.4. Mijoz o‘z shaxsiy ma’lumotlaridagi noaniqliklarni Bankka tegishli murojaat yuborish orqali yangilashi mumkin.
6.5. Shaxsga doir ma’lumotlarni qayta ishlash muddati ularni yig‘ish maqsadlariga erishilgunga qadar yoki qonunchilikda nazarda tutilgan muddat davomida amal qiladi.
6.6. Mijoz istalgan vaqtda shaxsga doir ma’lumotlarini qayta ishlashga bergan roziligini qaytarib olishi mumkin.
6.7. Ilovadagi ayrim xizmatlardan foydalanishda uchinchi tomon provayderlari, to‘lov tizimlari va davlat axborot tizimlari jalb etilishi mumkin.
6.8. Mijoz Ilovadagi shaxsiy kabinetiga avatar, foto, biometrik ma’lumot yoki boshqa identifikatsion materiallarni yuklash orqali ushbu Ofertaga va maxfiylik siyosatiga rozilik bildiradi.
7. BANK TOMONIDAN SHAXSGA DOIR MA’LUMOTLAR BILAN BAJARILADIGAN HARAKATLAR
7.1. Bank shaxsga doir ma’lumotlarni yig‘adi, qayd etadi, tizimlashtiradi, saqlaydi, yangilaydi, foydalanadi, uzatadi, egasizlantiradi, blokirovka qiladi va yo‘q qiladi.
7.2. Bank shaxsga doir ma’lumotlarga avtomatlashtirilgan va avtomatlashtirilmagan usullarda ishlov berishi mumkin.
8. TOMONLARNING JAVOBGARLIGI
8.1. Taraflar ushbu Oferta bo‘yicha majburiyatlarni bajarmaganligi yoki lozim darajada bajarmaganligi uchun O‘zbekiston Respublikasi qonunchiligiga muvofiq javobgar bo‘ladi.
8.2. Mijoz o‘z autentifikatsiya vositalarini uchinchi shaxslarga oshkor qilishi, himoyalanmagan qurilmadan foydalanishi yoki noto‘g‘ri ma’lumot taqdim etishi oqibatlari uchun shaxsan javobgar bo‘ladi.
8.3. Bank uchinchi tomon tizimlari, internet tarmoqlari, davlat organlari cheklovlari, xalqaro to‘lov tizimlari yoki fors-major holatlari tufayli yuzaga kelgan uzilishlar uchun javobgar bo‘lmaydi.
8.4. Ilovadagi barcha xizmatlar, axborot va funksiyalar “bor holicha” taqdim etiladi.
8.5. Bank Ilova orqali uchinchi shaxslar tomonidan ko‘rsatiladigan tovar, ish va xizmatlar sifati uchun javobgar bo‘lmaydi.
9. INTELLEKTUAL MULK
9.1. “BRB mobile” Ilovasi, uning dizayni, interfeysi, tarkibi, dasturiy kodi, grafik elementlari va boshqa intellektual mulk obyektlari Bankning mutlaq huquqi bilan himoyalanadi.
9.2. Ilovadagi logotiplar, grafik belgilar, matnlar, dizayn elementlari va boshqa materiallardan Bankning yozma roziligisiz foydalanish taqiqlanadi.
9.3. Ushbu Oferta Mijozga Bankning intellektual mulkidan foydalanish bo‘yicha hech qanday mulkiy huquq bermaydi.
10. KORRUPSIYAGA QARSHI KURASH SHARTLARI
10.1. Taraflar Bankning rasmiy veb-saytida joylashtirilgan korrupsiyaga qarshi siyosat bilan tanishganliklarini va Bank xizmatlaridan foydalanganda ushbu siyosat talablariga rioya etishlarini tasdiqlaydilar.
11. SHARTNOMANI BEKOR QILISH
11.1. Mijoz istalgan vaqtda Ilovadagi akkauntini o‘chirish yoki Bankka murojaat qilish orqali ushbu Ofertani bekor qilishi mumkin.
11.2. Akkaunt o‘chirilgan paytdan boshlab Oferta bekor qilingan hisoblanadi. Bunda, Ilova orqali rasmiylashtirilgan kredit yoki boshqa mahsulotlar bo‘yicha majburiyatlar alohida tartibda amal qilishda davom etadi.
11.3. Mijoz o‘z shaxsga doir ma’lumotlarini qayta ishlashga bergan roziligini Bankka yozma yoki elektron murojaat yuborish orqali qaytarib olishi mumkin.
12. NIZOLARNI KO‘RIB CHIQISH TARTIBI
12.1. Ushbu Oferta bo‘yicha yuzaga keladigan kelishmovchiliklar muzokaralar yo‘li bilan, shuningdek Mijoz murojaati asosida da’vo tartibida hal etiladi.
12.2. Nizo muzokaralar yo‘li bilan hal etilmagan taqdirda, u O‘zbekiston Respublikasi qonunchiligiga muvofiq tegishli sudda ko‘rib chiqiladi.
12.3. Mijozlarning murojaatlari Bankning aloqa markazi, rasmiy elektron pochtasi yoki boshqa rasmiy aloqa kanallari orqali qabul qilinadi.
13. TIL VA TARJIMA
13.1. Mazkur Oferta o‘zbek, rus va zaruratga ko‘ra boshqa tillarda rasmiylashtirilishi mumkin.
13.2. Turli tillardagi matnlar o‘rtasida tafovut yuzaga kelgan taqdirda, o‘zbek tilidagi matn ustuvor hisoblanadi.
14. BOSHQA SHARTLAR
14.1. Ushbu Ofertada nazarda tutilmagan barcha masalalar O‘zbekiston Respublikasi amaldagi qonunchiligiga muvofiq tartibga solinadi.
14.2. Mijoz ushbu bilan Bankka qonunchilikda ruxsat etilgan doirada bank siri va shaxsga doir ma’lumotlarni uchinchi shaxslarga, shu jumladan hamkorlar, to‘lov tizimlari, davlat axborot tizimlari va boshqa vakolatli tashkilotlarga taqdim etishga rozilik beradi.
14.3. Ilova orqali shakllantirilgan va tasdiqlangan elektron hujjatlar oddiy yozma shakldagi hujjatlarga tenglashtiriladi.
14.4. Ushbu Ofertaning ayrim qoidalari haqiqiy emas deb topilgan taqdirda ham, qolgan qoidalar o‘z yuridik kuchini saqlab qoladi.
14.5. Ushbu Ofertani akseptlash orqali Mijoz uning barcha shartlariga rozilik bildiradi va ularga rioya qilish majburiyatini oladi.
15. BANK REKVIZITLARI
“Biznesni rivojlantirish banki” ATB
Manzil: __________________________
STIR: 206 916 313
Aloqa markazi: 78 150 00 55 1254
Rasmiy veb-sayt: BRB.uz
E-mail: info@brb.uz
Vakolatli shaxs: _________________________
Lavozimi: _______________________________
 
 
 
 
 
 
 
 
 
 
 
 
 
 
MAXFIYLIK SIYOSATI
“BRB mobile” mobil ilovasi foydalanuvchilari uchun
1. Umumiy qoidalar
1.1. Ushbu Maxfiylik siyosati Mijozning shaxsga doir ma’lumotlarini to‘plash, qayta ishlash, saqlash va himoya qilish tartibini belgilaydi.
1.2. Ushbu Siyosat bo‘yicha shaxsga doir ma’lumotlar quyidagilarni o‘z ichiga olishi mumkin:
· telefon raqami;
· F.I.Sh.;
· pasport va identifikatsiya ma’lumotlari;
· tug‘ilgan sana;
· yashash va ro‘yxatdan o‘tish manzili;
· bank kartalari va hisobvaraqlariga oid ma’lumotlar;
· biometrik ma’lumotlar;
· IP manzil;
· qurilma turi, modeli va OS versiyasi;
· geolokatsiya ma’lumotlari;
· foto, audio va video yozuvlar;
· Ilovadan foydalanish statistikasi va boshqa texnik ma’lumotlar.
1.3. Ushbu Siyosat faqat “BRB mobile” Ilovasiga nisbatan tatbiq etiladi.
1.4. Bank foydalanuvchilar uchun qulay va xavfsiz xizmat ko‘rsatish maqsadida shaxsga doir ma’lumotlarni qayta ishlaydi.
1.5. Ilovadan foydalanish ushbu Siyosatga rozilik bildirilganini anglatadi.
2. Bankning huquq va majburiyatlari
2.1. Bank quyidagi huquqlarga ega:
· Mijozdan zarur ma’lumot va hujjatlarni so‘rash;
· cookie va boshqa texnologiyalar orqali statistik ma’lumotlarni yig‘ish;
· noqonuniy operatsiyalarning oldini olish maqsadida ma’lumotlarni tahlil qilish;
· qonunchilikda nazarda tutilgan hollarda ma’lumotlarni uchinchi shaxslarga taqdim etish.
2.2. Bank quyidagilarga majbur:
· shaxsga doir ma’lumotlarni qonunchilik va ichki hujjatlarga muvofiq qayta ishlash;
· ma’lumotlar xavfsizligini ta’minlash;
· Oferta bekor qilinganda, qonunchilikda nazarda tutilgan holatlar bundan mustasno, ma’lumotlarni qayta ishlashni to‘xtatish.
3. Mijozning huquq va majburiyatlari
3.1. Mijoz quyidagi huquqlarga ega:
· o‘z shaxsga doir ma’lumotlari haqida axborot olish;
· ularni yangilash va aniqlashtirishni talab qilish;
· qayta ishlashga bergan roziligini qaytarib olish.
3.2. Mijoz quyidagilarga majbur:
· Bankka to‘g‘ri va dolzarb ma’lumotlar taqdim etish;
· ma’lumotlari o‘zgarganda Bankni xabardor qilish;
· identifikatsiya jarayonlari uchun zarur hujjat va biometrik ma’lumotlarni taqdim etish;
· Qurilmasi yoʻqolganligi yoki uchinchi shaxslar tomonidan qurilmani boshqarishga nazorat oʻrnatilganligini aniqlagan paytdan boshlab zudlik bilan biroq 1 kundan kechiktirmay bankni xabardor qilish;
· Mijoz oʻz roziligisiz amalga oshirilgan operatsiya aniqlagan paytdan boshlab 1 kun ichida bu haqda bankni xabardor qilish;
· Bankning soʻroviga koʻra mijoz operatsiyani oʻzi mustaqil ravishda amalga oshirganligi yoki mijozning topshirigʻi yoxud ixtiyoriy roziligi bilan uchinchi shaxs bajarganligi haqidagi maʼlumotlarni taqdim etishi shart. Shuningdek, mijoz firibgarlik holatlari toʻgʻrisidagi maʼlumotlarni ham taqdim etishi lozim.  
4. Ma’lumotlarni qayta ishlash maqsadlari
Bank Mijozning shaxsga doir ma’lumotlarini quyidagi maqsadlarda qayta ishlaydi:
· identifikatsiya va autentifikatsiya;
· bank xizmatlarini ko‘rsatish;
· murojaatlar va arizalarni ko‘rib chiqish;
· xizmatlar sifatini oshirish;
· xavfsizlik va antifrod nazorati;
· marketing va axborot xabarlari yuborish;
· qonunchilik talablarini bajarish.
5. Siyosatga o‘zgartirishlar
Bank ushbu Siyosatga o‘zgartirish va qo‘shimchalar kiritishi mumkin. O‘zgartirishlar rasmiy kanallarda e’lon qilingan paytdan boshlab kuchga kiradi.
6. Yakuniy qoidalar
Mijoz ushbu Siyosat bo‘yicha sharh, taklif va murojaatlarini Bankning rasmiy aloqa kanallari orqali yuborishi mumkin.
 


